
Z generációs Tinder kapcsolatok, avagy a Tinder hatása a Z generációs randizási szokásokra

Kulcsszavak: Online társkeresés; Párkapcsolat; Üzletpolitika; Tinder függőség
Szakdolgozatom fő célja az, hogy bemutassam milyen hatással bír a Tinder társkereső alkalmazás a Z generációsok randizási szokásaira. Kutatásom központi kérdése: a Tindernek valóban nem célja, hogy felhasználói megtalálják potenciális partnerüket a társkereső alkalmazáson belül – kialakítsanak egy hosszútávú kapcsolatot - és helyette inkább az alkalmi randizás irányába terelje felhasználóit a profitmaximalizálás érdekében?

A kérdésem megválaszolásához górcső alá vettem a szerelem meghatározását, a hosszútávú és rövidtávú kapcsolatok, illetve az online randizás és a társkereső alkalmazások definícióját, a randizás, az online társkeresés és a társkereső alkalmazások történetét és utóbbi kettő fejlődését. Továbbá betekintést nyertem a Tinder létrejöttébe, annak evolúciójába és az alkalmazás működésébe. Az alkalmazás üzletpolitikáját is szemügyre vettem. Ezenkívül megvizsgáltam a Tinder használati motivációkat felhasználói oldalról, utánanéztem a Z generáció általános jellemzésének és randizási szokásainak. Az elméleti háttér kiaknázása után empirikus kutatásokkal, avagy online, nem reprezentatív kérdőíves kutatással, Z generációs Tinder felhasználói, generációkutató és szexuálpszichológus mélyinterjúkkal igyekeztem alátámasztani hipotéziseimet.

Kutatásom során arra a megállapításra jutottam, hogy a Tindernek nem célja felhasználóinak manipulálása az alkalmi randizás irányába a tartós párkapcsolatok helyett a profitmaximalizálás érdekében. Felhasználóit inkább a függőséget okozó swipe funkcióval tartja meg. A Tinder célja megállapításaim szerint az, hogy platformot biztosítson felhasználói számára a társkereséshez, ismerkedéshez, barátkozáshoz, online cseteléshez és egyéb tevékenységekhez, amik emberekkel való interakciót igényelnek. A Tinder ma már nem csak egy társkereső, hanem közösségi platform is egyben, mint például a Messenger vagy az Instagram. Ez az applikáció folyamatosan igazodik a felhasználói igényekhez, ezzel is görbe tükröt mutatva akár a Z generációnak saját randizási és párkapcsolati szokásairól, igényeiről.
 



